**KAUNO DAINAVOS PROGIMNAZIJOS REORGANIZAVIMO, PRIJUNGIANT JĄ PRIE KAUNO ŠANČIŲ MOKYKLOS-DAUGIAFUNKCIO CENTRO, SĄLYGŲ APRAŠAS**

**I SKYRIUS**

**INFORMACIJA APIE REORGANIZAVIME DALYVAUJANČIUS JURIDINIUS ASMENIS**

1. Reorganizuojamas juridinis asmuo – Kauno Dainavos progimnazija – yra viešasis juridinis asmuo – biudžetinė įstaiga, Partizanų g. 118, LT-50368 Kaunas, kodas 190137793. Duomenys apie Kauno Dainavos progimnaziją kaupiami ir saugomi Juridinių asmenų registre, įregistravimo data – 1997 m. balandžio 3 diena.

2. Dalyvaujantis reorganizavime juridinis asmuo – Kauno Šančių mokykla-daugiafunkcis centras – yra viešasis juridinis asmuo – biudžetinė įstaiga, Vokiečių g. 164, LT-45299 Kaunas, kodas 190134530. Duomenys apie Kauno Šančių mokyklą-daugiafunkcį centrą kaupiami ir saugomi Juridinių asmenų registre, įregistravimo data – 1995 m. balandžio 3 diena.

**II SKYRIUS**

**REORGANIZAVIMO BŪDAS**

3. Kauno Dainavos progimnazija reorganizuojama būdu, nurodytu Lietuvos Respublikos civilinio kodekso 2.97 straipsnio 3 dalyje. Kauno Dainavos progimnazija, kuri baigia savo veiklą kaip juridinis asmuo, prijungiama prie Kauno Šančių mokyklos-daugiafunkcio centro, kuriam pereina visos Kauno Dainavos progimnazijos teisės ir pareigos.

**III SKYRIUS**

**REORGANIZAVIMO PAGRINDIMAS**

4. Kauno Dainavos progimnazijos reorganizavimas vykdomas vadovaujantis Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99, 2.101 ir 2.103 straipsniais, Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos biudžetinių įstaigų įstatymo 14 straipsniu, Lietuvos Respublikos švietimo įstatymo 44 straipsnio 2 ir 6 dalimis.

5. Pagrindinis reorganizavimo tikslas – ugdymo kokybės ir ugdymosi poreikių mokyklose gerinimas, švietimo prieinamumo užtikrinimas skirtingo amžiaus asmenims, racionalesnis ir efektyvesnis turimų išteklių panaudojimas.

6. Prijungus Dainavos progimnaziją, Šančių mokykla-daugiafunkcis centras savo veiklą gali vykdyti Partizanų g. 118 ir Vokiečių g. 164, Kaune, buveinė – Vokiečių g. 164, Kaune.

7. Kauno miesto savivaldybės taryba 2021 m. kovo 23 d. sprendimu Nr. T-119 „Dėl sutikimo reorganizuoti Kauno Dainavos progimnaziją, prijungiant ją prie Kauno Šančių mokyklos-daugiafunkcio centro pritarė, kad Kauno Dainavos progimnazija būtų reorganizuojama, prijungiant ją prie Kauno Šančių mokyklos-daugiafunkcio centro.

8. Vadovaujantis Lietuvos Respublikos civilinio kodekso 2.103 straipsniu, Kauno Dainavos progimnazijos reorganizavimas vykdomas supaprastinta tvarka.

**IV SKYRIUS**

**REORGANIZAVIME DALYVAUJANČIO JURIDINIO ASMENS IR TĘSIANČIO VEIKLĄ PO REORGANIZAVIMO JURIDINIO ASMENS DALYVIS**

9. Kauno Dainavos progimnazija reorganizuojama Kauno miesto savivaldybės, kuri yra vienintelė reorganizuojamo juridinio asmens ir dalyvaujančio reorganizavime juridinio asmens steigėja ir dalyvė, tarybos sprendimu. Po reorganizavimo veiklą tęsiančios Kauno Šančių mokyklos-daugiafunkcio centro teises ir pareigas įgyvendinanti institucija yra Kauno miesto savivaldybės taryba.

10. Kauno Dainavos progimnazija reorganizuojama iki 2021 m. rugpjūčio 31 dienos.

**V SKYRIUS**

**JURIDINIO ASMENS PASIBAIGIMO MOMENTAS, TEISIŲ IR PAREIGŲ PERĖMIMAS**

11. Kauno Dainavos progimnazija baigia veiklą kaip juridinis asmuo nuo jos išregistravimo iš Juridinių asmenų registro dienos. Jos teisės ir pareigos (įskaitant nesumokėtas į Valstybinio socialinio draudimo fondo biudžetą, taip pat mokesčių administravimo pareigūnų ir kitų valstybės institucijų apskaičiuotas sumas, tarp jų baudas ir delspinigius, apskaičiuotus po Kauno Dainavos progimnazijos išregistravimo) perduodamos Kauno Šančių mokyklai-daugiafunkciam centrui nuo turto ir dokumentų perdavimo ir priėmimo akto pasirašymo dienos.

12. Kauno Dainavos progimnazijos turto ir dokumentų perdavimo aktus pasirašo Kauno Šančių mokyklos-daugiafunkcio centro direktorius Kauno miesto savivaldybės tarybos sprendimo dėl turto perdavimo nustatyta tvarka.

13. Kauno Šančių mokyklos-daugiafunkcio centro direktorius priima Kauno Dainavos progimnazijos turtą ir dokumentus Kauno miesto savivaldybės tarybos sprendimo dėl turto perdavimo nustatyta tvarka.

14. Kauno Dainavos progimnazijos darbuotojų darbo santykiai, jei darbuotojų išsilavinimas ir kvalifikacija atitinka teisės aktuose nustatytus reikalavimus ir jie sutinka dirbti pakeistomis darbo sutarties sąlygomis, tęsiami Kauno Šančių mokykloje-daugiafunkciame centre. Jei darbuotojai nesutinka dirbti Kauno Šančių mokykloje-daugiafunkciame centre, darbo sutartys nutraukiamos Lietuvos Respublikos darbo kodekso 57 straipsnio bei kitų Lietuvos Respublikos darbo kodekso nuostatų nustatyta tvarka.

15. Apie reorganizavimo sąlygų parengimą paskelbiama viešai ir pranešama raštu visiems Kauno Dainavos progimnazijos ir Šančių mokyklos-daugiafunkcio centro kreditoriams ne vėliau kaip prieš 30 dienų iki Kauno Dainavos progimnazijos reorganizavimo, prijungiant ją prie Kauno Šančių mokyklos-daugiafunkcio centro, sąlygų aprašo patvirtinimo.

16. Reorganizavimo laikotarpiu:

16.1. Kauno Dainavos progimnazijos direktorius neturi teisės be Kauno Šančių mokyklos-daugiafunkcio centro direktoriaus sutikimo sudaryti naujų darbo ir kitų sutarčių, skolintis pinigų ir prisiimti finansinių įsipareigojimų;

16.2. Kauno Dainavos progimnazijos direktorius ir Kauno Šančių mokyklos-daugiafunkcio centro direktorius privalo užtikrinti nepertraukiamą šių įstaigų darbą.

**VI SKYRIUS**

**INVENTORIZACIJOS ATLIKIMO TVARKA**

17. Kauno Dainavos progimnazijos turtas inventorizuojamas vadovaujantis Inventorizacijos taisyklėmis, patvirtintomis Lietuvos Respublikos Vyriausybės 1999 m. birželio 3 d. nutarimu Nr. 719 ,,Dėl Inventorizacijos taisyklių patvirtinimo“, pagal sprendimo reorganizuoti Kauno Dainavos progimnaziją priėmimo dienos būklę.

**VII SKYRIUS**

**FINANSINĖS ATSKAITOMYBĖS KREDITORIAMS PATEIKIMO TVARKA**

18. Reorganizuojamos Kauno Dainavos progimnazijos finansinė atskaitomybė sudaroma už praėjusių trejų finansinių metų laikotarpį.

19. Dėl susipažinimo su Kauno Dainavos progimnazijos praėjusių trejų finansinių metų finansine atskaitomybe galima kreiptis į Kauno Dainavos progimnazijos direktorių.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_